35. schôdza NR SR - 10.deň - B. popoludní
Dátum: 2025-06-11
Poslanec: Majerský, František (KDH)
Druh vystúpenia: Vystúpenie

V pléne Národnej rady, ktorý je najvyšší zákonodarný orgán v tejto krajine, by sme mali hovoriť fakty a pravdu. Fakty a pravdu a tie na mediálnych brífingoch pána MUDr. Kotlára nezaznievali, nezaznievajú a robia z našej krajiny, by som povedal, že dieru, kde človek, ktorý spochybňuje vedecké fakty, analýzy odborníkov z celého sveta, je splnomocnencom vlády. Viackrát sme pána premiéra tejto krajiny vyzývali, aby pána Kotlára odvolal a zbavil ho funkcie splnomocnenca vlády, keďže je zvolený zástupca ľudu, nech to rozpráva aspoň ako poslanec Národnej rady za Slovenskú národnú stranu, nech nerozpráva ako splnomocnenec vlády a robí tejto krajine medzinárodnú hanbu. Ja budem teraz hovoriť o faktoch, ktoré pán Kotlár nerád počúva. Škoda, že tu zase nie je. Veď načo by tu bol. Čiže poďme si niečo povedať o tej bezpečnosti mRNA vakcínach, o ktorých vám hovorí, aby sme sa prestali s nimi očkovať, aby mRNA vakcíny, ktoré, ktorých, ľudia, ktorí vymysleli mRNA vakcínu dostali Nobelovu cenu. Neviem, či pán Kotlár vie, čo je Nobelova cena. Nie je to cena, že ste niečo pozametali niekde, ale že ste dostali cenu najvyššiu za vec, ktorá zachránila milióny ľudských životov na celom svete. Dostávajú to najväčší odborníci v rozličných oblastiach. Pán Kotlár ju určite, garantujem vám, nedostane. Čiže bezpečnosť mRNA vakcín bola preukázaná mnohými klinickými štúdiami s dátami vykonané na miliónoch pacientov a publikované v najprestížnejších časopisoch. Nie k tým, ktoré prezentoval pán Kotlár, alebo nie tým, ktorí hovoria o tom, že mRNA vakcíny sú zlé. Štúdiá so 46 mil. subjektov... To aby sme si vedeli prestaviť, že pán Kotlár má ten mikroskop, ja som ho ešte stále nevidel, že ako to vyzerá, že či to je trojnožka, že či má ten veľký s tým (rečník vizuálne znázornil ďalekohľad), alebo má ten Hubblov teleskop, ja stále neviem, aký má, lebo som ho nevidel. Fotky som rozličné videl. Čiže aby sme si vedeli predstaviť, že na 46 miliónov ľudí bolo urobené, bol urobený výskum, 46 miliónov ľudí, hej? On robil asi, čo vravel, neviem, žaba, mačka a neviem, kto tam všetko ešte v tom, v tom výskume bol. Čiže porovnajte si to, že o čom sa tu dneska normálne reálne bavíme, že 46 miliónov dát a jeho úžasný mikroskop a s čím to porovnával. Čiže bola porovnaná na výskyt kardiovaskulárnych príhod po očkovaní a pred očkovaním. Vakcína mRNA, vakcína bola asociovaná so zníženým výskytom, čiže mala znížený výskyt kardiovaskulárnych príhod. Podobné výsledky priniesla aj štúdia na viac ako desať miliónov participantov. Ďalšia štúdia, viac ako 4 milióny ľudí vakcíny proti covid-19 nezvyšuje výskyt cievnych mozgových príhod. Za objav technológie mRNA vakcíny bola udelená, to, čo som vravel, Nobelova cena za medicíny. Na vývoji technológií sa pracovalo viac ako 15 rokov. Pätnásť rokov trvalo ľuďom, ktorí sa venovali mRNA vakcíne, aby pracovali s funkčnými dátami, s funkčnými vecami. U nás trvalo dva roky na TV Slovan, aby ste sa stali splnomocnencom vlády tejto krajiny. To je neuveriteľná, to je, to je neuveriteľná paralela v tejto krajine. (Potlesk.) To je neuveriteľné. Tak sme dopadli, hej, že proste stačí, že na TV Slovan poviete, že ste odborník a ste splnomocnenec vlády tejto krajiny. Klobúk dole. Neuveriteľné. Tvrdenie pána Kotlára sa opiera o analýzu Soni Pekovej. Ešte raz, Soňa Peková, odborníčka z Českej republiky. Myslím si, že Česká republika vychovala veľmi veľa kvalitných ľudí, ale asi na túto pani doktorku nebude, nebude ju chváliť. Po prvej vlne, aby som povedal, že kto je pani doktorka Peková. Po prvej vlne pandémie povedala, že ďalšia už nebude, hej? Popravde povedala, že ďalšia už nebude, je to vizionárka, boli ešte ďalšie tri. Čiže tvrdí, že zistila, že na základe analýzy DNA, že Slovania sú potomkovia Atlanťanov, čiže obyvatelia Atlantídy. Verí v sprisahanie Drakoniarov a Reptiliánov, pred ktorými nás zachránia mimozemšťania. Neviem, teraz ja som, vážne teraz videl som kadečo, ale Drakokianov a Reptilianov som nikdy nevidel, mimozemšťanov či som videl, to neviem povedať, možno sa menia na niektorých kolegov napríklad (smiech v sále). V súvislosti s pandémiou covid-19 tvrdí, že cez ňu hovorí vedomie stvoriteľa. Vo svojej analýze nepreukázala, že by vakcíny mohli meniť DNA, ani nikto iný na svete nepublikoval doposiaľ jediný prípad, že by sa našiel človek, do ktorého genómu sa vakcína začlenila. Teraz si vezmite spätne, pán Kotlár mal obrovskú tlačovku, kde prišiel obrovský záujem médií, veď môžme sa tam s pánom doktorom Szalayom pozrieť, bolo to veľmi zaujímavé počúvanie aj sledovanie, kde povedal, že všetci, ktorí sme očkovaní, sme vlastne kukurice a v podstate sme sa zmenili na Popcorn večer, keď sa zohrejeme, alebo cez leto na Popcorn, cez zimu kukurica, neviem, ako je to teraz, čiže vezmite si tú, tú paralelu toho, toho sveta, že ja, my naozaj ľudia, ktorí sme založení na dátach, na faktoch, na vedeckých poznatkoch, musíme v 21. storočí brániť základné veci. Tu nieže nejakú nadstavbu, my základné veci bránime, a my v našej krajine, kde sa piesok lial a voda sypala, dovolíme človeku, ktorý je, ktorý je splnomocnenec vlády, rozprávať, rozprávať do verejného priestoru veci, ktoré nie sú ničím iným podložené. Zopakujem ešte raz, ničím iným podložené. Ničím iným podložené. Čo ale spôsobuje to, že pán Kotlár rozpráva, rozpráva za, za zákon, za našu krajinu ako splnomocnenec vlády, že nám klesá zaočkovanosť pri dlhoročne zavedených vakcínach. To spôsobuje to, čo spôsobuje úžasná práca pána Kotlára. Teraz si vezmite, že ste pred televízorom ako väčšina ľudí o devätnástej a vidíte tam vyjadrenie pána Kotlára, ktorý rozpráva nie ako Peter Kotlár, poslanec Národnej rady za Slovenskú národnú stranu, ale hovorí ako splnomocnenec vlády Slovenskej republiky. Tak samozrejmé, že sú ľudia z toho zmätení a samozrejmé, že hovoria a boja sa, že či vakcína nespôsobuje komplikácie, či nespôsobuje ochorenia, či nespôsobuje dokonca smrť. A nielen táto mRNA vakcína, ale aj všetky ostatné. Zavádza sa nám do spoločnosti trend neočkovať deti proti základným ochoreniam, ktoré predtým boli bežné, sa nám vracajú ochorenia, ktoré predtým sme už na Slovensku nemali. To je tak vážna vec, čo sme tu spôsobili týmito hrami sa s faktami a s vedou, že nám budú, ja sa bojím toho, že budú v budúcnosti umierať deti na ochorenia, ktoré by predtým nikdy nemali. A my sme ticho a necháme pána Kotlára robiť si jeho úžasnú prácu. Je neuveriteľné, kam sme až dospeli, že vymenili sme, vymenili sme vedcov, zdravotníkov, lekárov, záchranárov, sestry, ktorí v prvej línii, v prvej línii nasadzovali ľudské životy za, za pacientov v tejto krajine aj za rozhodnutia, aj za to, že tu boli politici, ktorí štvali, štvali ľudí, aby sa neočkovali, aby nenosili ochranné pomôcky, sme vymenili pána Kotlára za týchto ľudí, ktorí to robili. To je vraj nepochopiteľná paralela, čo sme tu, čo sme tu spôsobili. Čiže pred viac ako mesiacom sme tu mali tzv. covid-amnestie, ktoré napríklad s týmto takisto súvisia s jednou vecou, že vtedy poslanci vládnej koalície nemali žiadny problém za to zahlasovať. Nemali žiadny problém za to zahlasovať a hovoriť, že áno, ktorí nedodržali opatrenia, majú byť odškodnený. Prezident Pellegrini vrátil zákon do parlamentu. Tí istí poslanci dnes hovoria, že za to nezahlasujú, za veto a že vlastne pán prezident má pravdu. Z tej istej strany tu sú tí poslanci. Takže ja sa pýtam ešte raz, veď nehazardujme tu s vedeckými faktami a s vecou. Dnes máte, dnes máte pred sebou, pred sebou návrh uznesenia, ktorý odsudzuje výroky, odsudzuje výroky pána Kotlára. Hovorí o tom, že pán Kotlár hazarduje s budúcnosťou a hazarduje s ľudským zdravím. Dnes máte pred sebou uznesenie, ktoré vy ste ako poslanci Národnej rady, ktoré zastupujete občanov, mali bez problémov zahlasovať. Tí, ktorí veríte vo fakty, vo vedu, v odborníkov by ste za to mali bez problémov zahlasovať. A nepodporovať šarlatánstvo. Šarlatáni nepatria medzi vedu, nech si ich mastičky, a to nechcem sa nikoho dotknúť, nech si riešia. Ale nech nerozprávajú odborníkom, vedcom, ľudia, ktorí sú vyštudovaní a pracujú celý život s faktami a dátami, aby im to nerozprávali do toho ľudia, ktorí s tým nemajú žiadne skúsenosti. Takže ja vyzývam všetkých koaličných poslancov, lebo myslím si, že opozícia zahlasuje celá za toto uznesenie, aby jednoznačne odsúdili výroky pána Kotlára o neočkovaní mRNA vakcín. Dnes som vám povedal dáta, to nie sú, to nie je mikroskopické okienko pána Kotlára, to sú dáta, ktorých, ktoré robilo 46, štyridsať, na štyridsiatich šiestich miliónoch ľudí sa robil ten výskum. A dátach, ktoré sú robustné. A stále, stále sa pracuje s dátami, stále sa robia ďalšie veci, stále sa overujú veci. Nie je to tak, že my, my na Slovensku sme - takto som rád, že pán Kotlár prišiel, neuveriteľné, neuveriteľné sa stalo. Čiže som rád, že pán Kotlár prišiel. Škoda, že neprišiel na začiatku. (Reakcia z pléna.) No tak to som rád. A budem rád, keď sa prihlásite do rozpravy. Asi nie. Takže na záver, na záver by som zopakoval ešte raz, budem rád, keď návrh na uznesenie jednoznačne odsúdime. Ďakujem veľmi pekne. (Potlesk.)